Kommissionens henstilling

af 18. december 2003

om standardiserede oplysninger vedrørende radioaktive luftbårne og flydende udslip til miljøet fra nukleare kraftværker og oparbejdningsanlæg ved normal drift

(meddelt under nummer K(2003) 4832)

(2004/2/Euratom)

KOMMISSIONEN FOR DE EUROPÆISKE FÆLLESSKABER -

under henvisning til traktaten om oprettelse af Det Europæiske Atomenergifællesskab, særlig artikel 124,

efter konsultation af den gruppe personer, der er udpeget af Det Videnskabelige og Tekniske Udvalg i overensstemmelse med Euratom-traktatens artikel 31, og

ud fra følgende betragtninger:

(1) I henhold til Euratom-traktatens afsnit II, kapitel 3, aflægger medlemsstaterne jævnligt beretning til Kommissionen om vurderingen af radioaktivitetsniveauer i miljøet.

(2) Det hedder i Euratom-traktatens artikel 35, at hver medlemsstat opretter de nødvendige anlæg til gennemførelse af en permanent kontrol med radioaktivitetsmængden i atmosfæren, i vand og i jord, samt til kontrol med overholdelsen af de grundlæggende normer.

(3) I henhold til Euratom-traktatens artikel 36 meddeles oplysninger vedrørende de i artikel 35 omhandlede kontrolforanstaltninger regelmæssigt Kommissionen af de kompetente myndigheder, for at den kan være løbende underrettet om den mængde af radioaktivitet, som befolkningen kan antages at være udsat for. Oplysningerne om kontrolforanstaltninger jf. artikel 35 gælder også oplysninger om radioaktivitetsniveauet i udslip, da dette er en forudsætning for at vurdere miljøpåvirkningen fra sådanne udslip. Dette aspekt er ikke omfattet af Kommissionens henstilling 2000/473/Euratom af 8. juni 2000 om anvendelse af Euratom-traktatens artikel 36 vedrørende overvågning af radioaktivitetsniveauerne i miljøet med henblik på at vurdere bestrålingen af befolkningen som helhed(1). Det er hensigtsmæssigt at fastsætte og præcisere sådanne oplysninger.

(4) Efter Kommissionens henstilling 1999/829/Euratom af 6. december 1999 om anvendelse af Euratom-traktatens artikel 37(2), fremsender medlemsstaterne jævnligt en opgørelse til Kommissionen om de radioaktive flydende og luftbårne udledninger til miljøet fra nukleare kraftværker og oparbejdningsanlæg. Henstilling 1999/829/Euratom angiver dog ikke nærmere, hvilke oplysninger der bør indgå i opgørelsen. Nærværende henstilling fastsætter og præciserer disse oplysninger.

(5) Artikel 45 i Rådets direktiv 96/29/Euratom af 13. maj 1996 om fastsættelse af grundlæggende sikkerhedsnormer til beskyttelse af befolkningens og arbejdstagernes sundhed mod de farer, som er forbundet med ioniserende stråling(3) bestemmer, at medlemsstaternes kompetente myndigheder skal sikre, at skøn over de af befolkningen modtagne doser under hensyntagen til strålerisiciene er så realistiske som muligt. Der er brug for nuklidspecifikke oplysninger om radioaktive udslip til miljøet for at kunne vurdere sådanne doser.

(6) Standardiserede oplysninger om radionuklider, som undviger til miljøet fra nukleare kraftreaktorer og oparbejdningsanlæg ved normal drift, er en forudsætning for at få sammenlignelige resultater for radioaktive udslip i hele Fællesskabet og for at sikre, at mindstekravene til analysemetoder opfyldes i hele Fællesskabet. Med dette mål for øje er det hensigtsmæssigt at udpege repræsentative nuklider, for hvilke der gælder krav til påvisningsgrænser, for hver kategori af radioaktive udslip og for hvert berørt nukleart anlæg. De repræsentative nuklider bør repræsentere grupper af radionuklider af en bestemt type eller en bestemt type stråling, være af betydning for så vidt angår den radiologiske virkning og være egnede målefølsomhedsindikatorer.

(7) Kommissionen offentliggør regelmæssigt rapporter om årlige flydende radioaktive udledninger fra nukleare kraftværker og nukleare anlæg til oparbejdning af brændsel i Det Europæiske Fællesskab og vurdering af den radiologiske påvirkning af EU's befolkning fra nukleare anlæg i EU. Betydningen og gennemsigtigheden af Kommissionens rapporter ville blive forbedret, hvis de bygger på standardiserede oplysninger.

(8) I denne fase er det vigtigt - som et første skridt mod en samordning på fællesskabsniveau - at sikre sammenligneligheden af de indsendte oplysninger om radioaktivitetsniveauet i udslip fra nukleare kraftreaktorer og oparbejdningsanlæg ved normal drift. Afviklingsaktiviteter bør ikke være omfattet af denne henstilling, da de er af en anden art og medfører andre affaldstyper -

HENSTILLER:

1) Nærværende henstilling fastsætter de oplysninger, der er udvalgt til overvågning og indberetning til Europa-Kommissionen, for radionuklider, som faktisk eller sandsynligvis undviger fra nukleare kraftreaktorer og oparbejdningsanlæg ved normal drift.

2) I denne henstilling forstås ved:

a) "normal drift": normale aktiviteter i forbindelse med driften af en nuklear kraftreaktor eller et oparbejdningsanlæg, herunder i nedlukningsfasen (nedluknings-, indeslutnings- og overvågningsaktiviteter), men ikke afviklingsfasen

b) "repræsentative nuklider": egnede målefølsomhedsindikatorer udpeget for hver kategori af radionuklider

c) "påvisningsgrænse": den mindste sande værdi af den målte størrelse, som - med en given fejlsandsynlighed - kan påvises med målemetoden.

d) "beslutningsgrænse": den fastsatte værdi for beslutningsmængden (vilkårlig variabel for beslutningen om, hvorvidt den fysiske virkning, der skal måles, er til stede eller ej) ud fra hvilken det besluttes, at den fysiske virkning er til stede, hvis den overskrides ved en faktisk måling af målestørrelsen til kvantificering af tilstedeværelsen af en fysisk virkning.

3) For så vidt angår luftbårne og flydende udslip fra nukleare kraftreaktorer og oparbejdningsanlæg, bør medlemsstaterne vurdere udslipaktiviteten for alle radionuklider, der er nævnt i 1. kolonne i bilag I.

4) Hvis de målte værdier er lavere end påvisningsgrænserne, bør de indberettede påvisningsgrænser for de repræsentative nuklider, der er anført i 2. kolonne i bilag I, ikke overstige de værdier, der er anført i 3. kolonne i bilag I.

5) Hvis der kan nås en tilsvarende nøjagtighed ved at beregne udslippene for specifikke radionuklider på grundlag af operationelle data eller på grundlag af måleresultater for andre radionuklider, kan de beregnede værdier anvendes i stedet for faktiske målinger.

6) Determination af påvisningsgrænser og beslutningsgrænser samt angivelse af resultater bør ske i overensstemmelse med den internationale standard ISO/IS 11929-7. Selv om beslutningsgrænsen teknisk set er under halvdelen af den påvisningsgrænse, der faktisk er konstateret ved en måling, kan beslutningsgrænsen af praktiske grunde forsigtigt ansættes til at være halvdelen af påvisningsgrænsen.

7) Hvis måleresultater ligger under beslutningsgrænsen, kan de forsigtigt ansættes til en halv gang beslutningsgrænsen. Hvis gentagne måleresultater i den givne periode alle ligger under beslutningsgrænsen, er det dog rimeligt at antage, at den sande værdi er nul, dvs. at radionuklidet ikke er til stede i udslippet.

8) Medlemsstaterne bør indberette nedenstående oplysninger til Kommissionen i det format for indberetningsark, der er vist i bilag II:

a) årlige udslipværdier for hvert radionuklid, der er anført i 1. kolonne i bilag I, for hvilket der er mindst ét måleresultat over beslutningsgrænsen i den givne periode, eller for hvilket der er lavet en beregningsvurdering i samme periode

b) den største værdi af påvisningsgrænsen blandt alle målinger for den givne periode for hvert repræsentativt nuklid

c) skøn over radionuklidudslip på grundlag af en beregning i stedet for en måling, når en måling ikke er teknisk gennemførlig

d) den kemiske/fysiske form af tritium-, kulstof-14- og jod-udslip til atmosfæren i det omfang, disse oplysninger foreligger

e) tidsgrundlaget for de indberettede værdier og i givet fald oplysninger om den anvendte summeringsmetode, herunder værdier anvendt i stedet for værdier under beslutningsgrænsen

f) prøveudtagningsmetoden for spildevandsstrømme.

De oplysninger, der er nævnt i litra d), e) og f), bør anføres i kommentarerne. De skønnede værdier, der er nævnt i litra c), bør anføres som sådanne i en kommentar sammen med en angivelse af den anvendte metode og, i påkommende tilfælde, enhver relevant påvisningsgrænse.

9) Indberetningsperioden for oplysninger om radioaktive udslip bør være ét kalenderår. Oplysninger om radioaktive udslip bør indsendes senest den 30. september det efterfølgende år.

10) Denne henstilling er rettet til medlemsstaterne.

Udfærdiget i Bruxelles, den 18. december 2003.

På Kommissionens vegne

Loyola De Palacio

Næstformand

(1) EFT L 191 af 27.7.2000, s. 37.

(2) EFT L 324 af 16.12.1999, s. 23.

(3) EFT L 159 af 29.6.1996, s. 1.

BILAG I

Standardiserede oplysninger om radionuklider fra nukleare kraftreaktorer og oparbejdningsanlæg ved normal drift

A. NUKLEARE KRAFTREAKTORER

A.1 Udslip til atmosfæren

>TABELPOSITION>

A.2 Flydende udslip

>TABELPOSITION>

B. OPARBEJDNINGSANLÆG

B.1 Udslip til atmosfæren

>TABELPOSITION>

B.2 Flydende udslip(1)

>TABELPOSITION>

(1) Spildevand fra oparbejdningsanlæg behandles normalt sammen med væsker fra andre anlæg sammesteds.

BILAG II

>PIC FILE= "L_2004002DA.004302.TIF">

>PIC FILE= "L_2004002DA.004401.TIF">

>PIC FILE= "L_2004002DA.004501.TIF">

>PIC FILE= "L_2004002DA.004601.TIF">